CELEX: 32015D0451
Language: sl
Date: 2015-03-06 00:00:00
Title: Sklep Sveta (EU) 2015/451 z dne 6. marca 2015 o pristopu Evropske unije h Konvenciji o mednarodni trgovini z ogroženimi prosto živečimi živalskimi in rastlinskimi vrstami (CITES)

19.3.2015   
            
            
               SL
            
            
               Uradni list Evropske unije
            
            
               L 75/1
            
         SKLEP SVETA (EU) 2015/451
   z dne 6. marca 2015
   o pristopu Evropske unije h Konvenciji o mednarodni trgovini z ogroženimi prosto živečimi živalskimi in rastlinskimi vrstami (CITES)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 192(1) v povezavi s točko (a) člena 218(6) Pogodbe,
   ob upoštevanju predloga Evropske komisije,
   ob upoštevanju odobritve Evropskega parlamenta (1),
   ob upoštevanju naslednjega:
   
               (1)
            
            
               Konvencija o mednarodni trgovini z ogroženimi prosto živečimi živalskimi in rastlinskimi vrstami (CITES) (v nadaljnjem besedilu: Konvencija), ki vključno z vsemi državami članicami združuje 178 držav pogodbenic, je pomemben mednarodni okoljski instrument, ki naj bi z nadzorom mednarodne trgovine s primerki teh vrst zaščitil ogrožene živalske in rastlinske vrste.
            
         
               (2)
            
            
               Z Gaboronsko spremembo Konvencije, sprejeto na posebni konferenci pogodbenic v Gaboroneju v Bocvani leta 1983, je bil spremenjen člen XXI Konvencije, tako da je bil dostop do Konvencije, ki je bil prej omejen na države, omogočen organizacijam za regionalno gospodarsko povezovanje, ki so jih ustanovile suverene države ter so pristojne za pogajanja o mednarodnih sporazumih, njihovo sklepanje in izvajanje v zadevah, ki so jih nanje prenesle njihove države članice in ki jih ureja ta konvencija. Gaboronska sprememba Konvencije je začela veljati 29. novembra 2013.
            
         
               (3)
            
            
               Konvencija ureja predvsem zadeve v zvezi z varstvom okolja. Določbe Konvencije se enotno izvajajo v vseh državah članicah od 1. januarja 1984. Poleg tega so bili sprejeti predpisi Unije v obliki Uredbe Sveta (ES) št. 338/97 (2) in Uredbe Komisije (ES) št. 865/2006 (3).
            
         
               (4)
            
            
               Pristop h Konvenciji bo Uniji omogočil sodelovanje pri delu Konvencije, hkrati pa bo zanjo pravno zavezujoč, kar zadeva izvajanje in zagotavljanje spoštovanja Konvencije v zvezi z zadevami, ki so v njeni pristojnosti. Unija bo s tem postala formalno odgovorna in tako kot pogodbenica odgovorna drugim pogodbenicam za svoje izvajanje Konvencije.
            
         
               (5)
            
            
               Pristop Unije h Konvenciji ne bo vplival na način, na katerega se Unija in njene države članice – vsaka v okviru svojih pristojnosti v skladu s Pogodbama – dogovarjajo o stališčih za konferenco pogodbenic CITES.
            
         
               (6)
            
            
               Stališča Unije in njenih držav članic za konferenco pogodbenic CITES – vsaka v okviru svojih pristojnosti v skladu s Pogodbama – bodo izražena v skladu z ustrezno prakso na področju večstranskih okoljskih sporazumov.
            
         
               (7)
            
            
               Evropska unija bi morala zato pristopiti h Konvenciji –
            
         SPREJEL NASLEDNJI SKLEP:
   Člen 1
   Pristop Evropske unije h Konvenciji o mednarodni trgovini z ogroženimi prosto živečimi živalskimi in rastlinskimi vrstami (CITES) se odobri v imenu Unije.
   Besedilo Konvencije je priloženo k temu sklepu.
   Člen 2
   Predsednik Sveta je pooblaščen, da določi osebo(-e), pooblaščeno (-e), da v imenu Unije deponira listino o pristopu iz člena XXI(1) Konvencije in s tem izrazi soglasje Unije, da jo Konvencija zavezuje. V skladu s členom XXI(3) Konvencije imenovana oseba skupaj z listino o pristopu deponira tudi izjavo iz Priloge k temu sklepu.
   Člen 3
   Ta sklep začne veljati na dan sprejetja (4).
   
      V Bruslju, 6. marca 2015
      
         
            Za Svet
         
         
            Predsednik
         
         K. GERHARDS
      
   
   
      (1)  Odobritev z dne 16. decembra 2014 (še ni objavljena v Uradnem listu).
   
      (2)  Uredba Sveta (ES) št. 338/97 z dne 9. decembra 1996 o varstvu prosto živečih živalskih in rastlinskih vrst z zakonsko ureditvijo trgovine z njimi (UL L 61, 3.3.1997, str. 1).
   
      (3)  Uredba Komisije (ES) št. 865/2006 z dne 4. maja 2006 o določitvi podrobnih pravil za izvajanje Uredbe Sveta (ES) št. 338/97 o varstvu prosto živečih živalskih in rastlinskih vrst z zakonsko ureditvijo trgovine z njimi (UL L 166, 19.6.2006, str. 1).
   
      (4)  Datum začetka veljavnosti Konvencije za Unijo bo v Uradnem listu Evropske unije objavil generalni sekretariat Sveta.
   
      PRILOGA
      
         IZJAVA EVROPSKE UNIJE V SKLADU S ČLENOM XXI(3) KONVENCIJE O MEDNARODNI TRGOVINI Z OGROŽENIMI PROSTO ŽIVEČIMI ŽIVALSKIMI IN RASTLINSKIMI VRSTAMI
      
      Evropska unija izjavlja, da je v skladu s Pogodbo o delovanju Evropske unije in zlasti členom 192(1) Pogodbe pristojna za sklepanje mednarodnih sporazumov ter izpolnjevanje obveznosti v skladu z njimi, ki prispevajo k uresničevanju naslednjih ciljev:
      
                  —
               
               
                  ohranjanje, varovanje in izboljševanje kakovosti okolja,
               
            
                  —
               
               
                  varovanje človekovega zdravja,
               
            
                  —
               
               
                  skrbna in preudarna raba naravnih virov,
               
            
                  —
               
               
                  spodbujanje ukrepov na mednarodni ravni za reševanje regionalnih ali globalnih okoljskih problemov, vključno s podnebnimi spremembami.
               
            Evropska unija izjavlja, da je že sprejela pravne instrumente, zavezujoče za njene države članice, ki obravnavajo zadeve, ki jih ureja ta konvencija, in sicer zlasti, vendar ne izključno, Uredbo (ES) št. 338/97 z dne 9. decembra 1996 o varstvu prosto živečih živalskih in rastlinskih vrst z zakonsko ureditvijo trgovine z njimi ter izvedbeno Uredbo (ES) št. 865/2006.
      Poleg tega Evropska unija izjavlja, da je odgovorna za izvrševanje tistih obveznosti, ki izhajajo iz Konvencije o mednarodni trgovini z ogroženimi prosto živečimi živalskimi in rastlinskimi vrstami, ki jih ureja veljavna zakonodaja Evropske unije.
      Izvajanje pristojnosti Evropske unije je take narave, da se stalno razvija.